Document ID: 32014R0278

PROVEDBENA UREDBA KOMISIJE (EU) br. 278/2014
оd 19. ožujka 2014.
o izmjeni Uredbe (EU) br. 185/2010 u pogledu pojašnjenja, usklađivanja i pojednostavnjenja upotrebe otkrivanja tragova eksploziva
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 300/2008 Europskog parlamenta i Vijeća od 11. ožujka 2008. o zajedničkim pravilima u području zaštite civilnog zračnog prometa i stavljanju izvan snage Uredbe (EZ) br. 2320/2002 (1), a posebno njezin članak 4. stavak 3.,
budući da:
(1)
Iskustvo s provedbom Uredbe Komisije (EU) br. 185/2010 (2) ukazalo je na potrebu za revizijom načina provedbe zajedničkih osnovnih standarda upotrebe tehnika otkrivanja tragova eksploziva (ETD).
(2)
Trebalo bi pojasniti, uskladiti ili pojednostavniti određene mjere zaštite za upotrebu ETD-a kako bi se poboljšala pravna jasnoća, standardiziralo zajedničko tumačenje zakonodavstva i osigurao nastavak najbolje provedbe zajedničkih osnovnih standarda u području zaštite zračnog prometa.
(3)
Izmjene se odnose na mjere kojima se opisuju dopuštena upotreba ETD-a u pogledu zaštitnog pregleda putnika, osoba koje nisu putnici, ručne prtljage, predane prtljage, tereta, pošte, zaliha za opskrbu tijelom leta i zaliha za opskrbu zračnih luka te tehnički zahtjevi za zaštitnu opremu za ETD.
(4)
Uredbu (EU) br. 185/2010 treba stoga na odgovarajući način izmijeniti.
(5)
Mjere predviđene ovom Uredbom u skladu su s mišljenjem Odbora za zaštitu civilnog zračnog prometa,
DONIJELA JE OVU UREDBU:
Članak 1.
Prilog Uredbi (EU) br. 185/2010 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. ožujka 2014.

Labels: 7
8
1